John Wyndham

John Wyndham (født 10. juli 1903, død 11. mars 1969) var forfatternavnet til den britiske sciencefictionforfatteren John Wyndham Parkes Lucas Beynon Harris. Tidlig i sin skrivende karriere brukte han forskjellige navnekombinasjoner, som John Beynon og Lucas Parkes. Boken The Outward Urge ble utgitt med to navn: John Wyndham og Lucas Parkes, som om han var to forfattere i samarbeide.


== Biografi ==


=== Livsløp ===
Han ble født i landsbyen Dorridge i nærheten av Knowle i Warwickshire. Fra fylte 8 år vokste han og broren Vivian Beynon Harris (som også ble forfatter) opp på engelske kostskoler på grunn av foreldrenes separasjon. Broren sa at «han hadde en vidunderlig barndom og tenåringstid».
Etter skolene (1921), studerte han landbruk, ombestemte seg med hensyn til å studere ved University of Oxford, men ble hele tiden understøttet økonomisk fra familien. I 1925 bestemte han seg for å skrive etter å ha prøvd seg i forskjellig, som bonde, juss, og reklame. På 1930-tallet skrev han jevnlig for amerikanske tidsskrifter, såvel krim som science fiction.
Fra 1940 til 1943 arbeidet han med krigssensuren for et regjeringskontor. Han meldte seg så til aktiv tjeneste og var signal- og kodekorporal under landgangen i Normandie.
Broren hadde gjort suksess med fire bokutgivelser, noe som inspirerte ham til å legge om stilen til boken The Day of the Triffids. Denne slo svært godt an og etablerte Wyndham som eksponent for science-fiction i England. Boken kom også på norsk, og ble sendt som hørespill i NRK.Etter et 20 årig bekjentskap, giftet han seg i 1963 med Grace Wilson. Han flyttet da ut fra sin litterære klubb og kjøpte hus nær Petersfield, Hampshire i nærheten av hans gamle kostskole Bedales School.


=== Hovedverkene ===
The Day of the Triffids er hans mest kjente bok og ga navnet «trifide» en mening (også på norsk på grunn av en hørespillserie i NRK). Disse var trebente jagende kjøttetende planter med en bevegelig og dødelig torn. Dette var hans første bok som John Wyndham. Publikum trodde en stund at der var kommet en ny forfatter.
The Kraken Wakes ble utgitt i USA som Out of the Deeps.
The Chrysalids ble utgitt i USA som Re-Birth og ble hørespill i BBC Radio 4 tidlig i 1980-årene.
The Midwich Cuckoos er to ganger filmatisert som Village of the Damned.
Trouble with Lichen
Chocky er grunnlag for en TV-serie for Thames Television.
Web er en liten roman, men inneholder alle hans hovedtemaer.


=== Stilen ===
De fleste bøkene foregår i England en gang på midten av 1950-tallet med middelklassemiljø som bakgrunn. De får dermed en litt gammeldags stemning. Brian Aldiss, en annen engelsk science-fictionforfatter kalte mange av historiene for «cosy catastrophes», koselige katastrofer. Fra Wyndhams side var dette et valg bort fra hva han kalte «galactic gangsters in space opera», galaktiske forbrytere i romopera, som sjangeren hadde mere enn nok av på den tid. I sine lengre bøker er han vel så mye opptatt av personene. Han kan sies å være banebrytende i den forstand at interplanetariske katastrofer ikke er noe som hender «andre», det vil si de som er best utrustet til å hamle opp med dem. Han var forut for sin tid når det gjaldt forstyrrelser i biosfæren som helhet, som når utenomjordiske i The Kraken Wakes begynner å omordne Tellus uten å spørre om samtykke. Mennesket blir konsekvent sett som en del av naturen og naturen som «red in tooth and claw», rød i tann og klo, som dikteren Alfred Tennyson uttrykte det.
Hovedtemaene er stadig et vanlig og rasjonelt samfunn som utsettes for noe ekstraordinært. Dette er befolket av mennesketyper som en møter på den engelske landsbygda, og de reagerer først «normalt» til hovedpersonen(e) klarer å vise hva som må gjøres. Likevel blir der stadige tilbakefall til rutiner og vanemønstre som ikke virker i forhold til det nye – menneskene er veloppdragne og trege i å ta inn over seg det som er sterkt annerledes. Bare når alle illusjoner er vekk, kan det skje rasjonelle endringer som løser problemene.
De kvinnelige hovedpersonene er ressurssterke og klarer seg bra, til de trenger en sterk mann ved sin side – og får det. I de fleste bøkene fremstilles kvinner som mere praktisk innstilt enn mennene. Tiden tatt i betraktning, var kvinnesynet hans klart pro-feministisk.


== Bibliografi (utvalg) ==


=== Romaner ===
Foul Play Suspected (1935)
The Secret People (1935)
Planet Plane (også kjent som Stowaway to Mars, 1936)
The Day of the Triffids, norsk tittel I trifidenes dager (Gyldendal Norsk Forlag 1955)
The Kraken Wakes (også kjent som Out of the Deeps, 1953), norsk tittel Invasjon fra dypet (Fredhøis Forlag 1969) ISBN 82-04-00273-4
The Chrysalids (også kjent som Re-Birth, 1955)
The Midwich Cuckoos (1957)
The Outward Urge (1959)
Trouble with Lichen (1960)
Chocky (1968, gjort om til en fjernsynsserie for barn på ITV i 1985)


==== Posthum roman ====
Web (1979), utgitt av bostyret


=== Novellesamlinger ===
Jizzle (1954)
The Seeds of Time (1956)
Tales of Gooseflesh and Laughter (1956)
Consider Her Ways and Others (1961)
The Infinite Moment (1961)


==== Posthume samlinger ====
Sleepers of Mars (1973)
The Best of John Wyndham (1973)
Wanderers of Time (1973)
Exiles on Asperus (1979)
No Place like Earth (2003)


=== Hørespill ===
Revolt of the Triffids (1951), norsk tittel I trifidenes dager (NRK Lydbokforlaget 1999) ISBN 9788242108531


== Referanser ==


== Eksterne lenker ==
The John Wyndham Archive, Universitetet i Liverpool.
«John Wyndham», The Guardian
Priest, Christopher: Portrait of Wyndham and Wells, UK: Tiscali